CELEX: 32017R0323
Language: el
Date: 2017-01-20 00:00:00
Title: Κατ' εξουσιοδότηση κανονισμός (ΕΕ) 2017/323 της Επιτροπής, της 20ής Ιανουαρίου 2017, για τη διόρθωση του κατ' εξουσιοδότηση κανονισμού (ΕΕ) 2016/2251, που συμπληρώνει τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλόμενους και τα αρχεία καταγραφής συναλλαγών όσον αφορά τα ρυθμιστικά τεχνικά πρότυπα για τις τεχνικές μείωσης του κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο (Κείμενο που παρουσιάζει ενδιαφέρον για τον ΕΟΧ )

25.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 49/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/323 ΤΗΣ ΕΠΙΤΡΟΠΉΣ
   της 20ής Ιανουαρίου 2017
   για τη διόρθωση του κατ' εξουσιοδότηση κανονισμού (ΕΕ) 2016/2251, που συμπληρώνει τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλόμενους και τα αρχεία καταγραφής συναλλαγών όσον αφορά τα ρυθμιστικά τεχνικά πρότυπα για τις τεχνικές μείωσης του κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 11 παράγραφος 15,
   Εκτιμώντας τα ακόλουθα:
   
               (1)
            
            
               Ο κατ' εξουσιοδότηση κανονισμός (ΕΕ) 2016/2251 της Επιτροπής (2) εκδόθηκε στις 4 Οκτωβρίου 2016 και δημοσιεύθηκε στις 15 Δεκεμβρίου 2016. Ορίζει τα πρότυπα για την έγκαιρη, επακριβή και κατάλληλα διαχωρισμένη ανταλλαγή ασφαλειών όταν οι συμβάσεις παραγώγων δεν εκκαθαρίζονται από κεντρικό αντισυμβαλλόμενο και περιλαμβάνει ορισμένες λεπτομερείς απαιτήσεις που πρέπει να πληρούνται προκειμένου ένας όμιλος να εξασφαλίσει την εξαίρεση από την υποχρέωση παροχής περιθωρίου ασφαλείας για ενδοομιλικές συναλλαγές. Εκτός από τις εν λόγω απαιτήσεις, όταν ένας από τους δύο αντισυμβαλλόμενους του ομίλου έχει την έδρα του σε τρίτη χώρα για την οποία δεν έχει ακόμη εκδοθεί εκτελεστική πράξη περί ισοδυναμίας σύμφωνα με το άρθρο 13 παράγραφος 2 του κανονισμού (ΕΕ) αριθ. 648/2012, ο όμιλος θα πρέπει να ανταλλάσσει περιθώρια διαφορών αποτίμησης και καταλλήλως διαχωρισμένα αρχικά περιθώρια ασφαλείας για όλες τις ενδοομιλικές συναλλαγές με τις θυγατρικές του σε τέτοιες τρίτες χώρες. Προκειμένου να αποφευχθεί η δυσανάλογη εφαρμογή των απαιτήσεων κάλυψης του περιθωρίου ασφαλείας και λαμβάνοντας υπόψη παρόμοιες απαιτήσεις για τις υποχρεώσεις εκκαθάρισης, ο κατ' εξουσιοδότηση κανονισμός προβλέπει καθυστέρηση εφαρμογής της συγκεκριμένης απαίτησης ώστε να παρασχεθεί επαρκής χρόνος για την ολοκλήρωση της διαδικασίας έκδοσης της εκτελεστικής πράξης περί ισοδυναμίας, ενώ δεν θα απαιτείται αναποτελεσματική κατανομή πόρων στους ομίλους με θυγατρικές εγκατεστημένες σε τρίτες χώρες.
            
         
               (2)
            
            
               Στο άρθρο 37 του κατ' εξουσιοδότηση κανονισμού (ΕΕ) 2016/2251, έχει παραλειφθεί η διάταξη σχετικά με τη σταδιακή εφαρμογή των απαιτήσεων κάλυψης του περιθωρίου διαφορών αποτίμησης σε ενδοομιλικές συναλλαγές κατά κάποιο τρόπο ανάλογο με τη διάταξη του άρθρου 36 παράγραφος 2 (το οποίο αφορά τις απαιτήσεις κάλυψης του αρχικού περιθωρίου). Συνεπώς, θα πρέπει να προστεθούν δύο νέες παράγραφοι στο άρθρο 37, το οποίο είναι το άρθρο που προσδιορίζει το χρονοδιάγραμμα σταδιακής εφαρμογής για τις απαιτήσεις κάλυψης του περιθωρίου διαφορών αποτίμησης. Οι παράγραφοι αυτές πρέπει να είναι ανάλογες με τις υφιστάμενες παραγράφους 2 και 3 του άρθρου 36, έτσι ώστε όταν πραγματοποιείται ενδοομιλική συναλλαγή μεταξύ μιας ενωσιακής οντότητας και μιας οντότητας τρίτης χώρας, να μην απαιτείται ανταλλαγή περιθωρίων διαφορών αποτίμησης έως και τρία έτη μετά την έναρξη ισχύος του κανονισμού, εάν δεν έχει εκδοθεί απόφαση περί ισοδυναμίας για την εν λόγω τρίτη χώρα. Όταν υπάρχει απόφαση περί ισοδυναμίας, οι απαιτήσεις θα πρέπει να εφαρμόζονται είτε τέσσερις μήνες μετά την έναρξη ισχύος της απόφασης περί ισοδυναμίας, ή σύμφωνα με το γενικό χρονοδιάγραμμα, ανάλογα με το ποια ημερομηνία είναι μεταγενέστερη.
            
         
               (3)
            
            
               Τα σχέδια ρυθμιστικών τεχνικών προτύπων στα οποία βασίζεται ο κατ' εξουσιοδότηση κανονισμός (ΕΕ) 2016/2251, που υποβλήθηκαν στην Επιτροπή από τις ευρωπαϊκές εποπτικές αρχές στις 8 Μαρτίου 2016, περιλάμβαναν την ίδια περίοδο σταδιακής εφαρμογής για τόσο για τα αρχικά περιθώρια όσο και για περιθώρια διαφορών αποτίμησης. Η ανάγκη διόρθωσης οφείλεται σε τεχνικό σφάλμα της διαδικασίας που οδήγησε στην έκδοση του κατ' εξουσιοδότηση κανονισμού (ΕΕ) 2016/2251 στον οποίο παραλείφθηκαν οι δύο παράγραφοι για τη σταδιακή εφαρμογή των απαιτήσεων κάλυψης του περιθωρίου διαφορών αποτίμησης σε ενδοομιλικές συναλλαγές.
            
         
               (4)
            
            
               Ως εκ τούτου, ο κατ' εξουσιοδότηση κανονισμός (ΕΕ) 2016/2251 θα πρέπει να διορθωθεί αναλόγως.
            
         
               (5)
            
            
               Ο κατ' εξουσιοδότηση κανονισμός (ΕΕ) 2016/2251 τέθηκε σε ισχύ την 4η Ιανουαρίου 2017. Προκειμένου να αποφευχθεί η έλλειψη συνέχειας στην εφαρμογή των περιόδων σταδιακής εφαρμογής των αρχικών περιθωρίων και των περιθωρίων διαφορών αποτίμησης, ο παρών κανονισμός θα πρέπει να τεθεί σε ισχύ επειγόντως, με αναδρομική ισχύ,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 37 του κατ' εξουσιοδότηση κανονισμού (ΕΕ) 2016/2251 προστίθενται οι ακόλουθες παράγραφοι 3 και 4:
   
      «3.   Κατά παρέκκλιση από την παράγραφο 1, εφόσον πληρούνται οι προϋποθέσεις της παραγράφου 4 του παρόντος άρθρου, το άρθρο 9 παράγραφος 1, το άρθρο 10 και το άρθρο 12 εφαρμόζονται ως ακολούθως:
      
                  α)
               
               
                  3 έτη μετά την ημερομηνία έναρξης ισχύος του παρόντος κανονισμού, εάν δεν έχει εκδοθεί απόφαση περί ισοδυναμίας σύμφωνα με το άρθρο 13 παράγραφος 2 του κανονισμού (ΕΕ) αριθ. 648/2012 για τους σκοπούς του άρθρου 11 παράγραφος 3 του εν λόγω κανονισμού όσον αφορά τη σχετική τρίτη χώρα·
               
            
                  β)
               
               
                  τη μεταγενέστερη από τις ακόλουθες ημερομηνίες, εάν έχει εκδοθεί απόφαση περί ισοδυναμίας σύμφωνα με το άρθρο 13 παράγραφος 2 του κανονισμού (ΕΕ) αριθ. 648/2012 για τους σκοπούς του άρθρου 11 παράγραφος 3 του εν λόγω κανονισμού, όσον αφορά τη σχετική τρίτη χώρα:
                  
                              i)
                           
                           
                              τέσσερις μήνες από την ημερομηνία έναρξης ισχύος της απόφασης που εκδόθηκε σύμφωνα με το άρθρο 13 παράγραφος 2 του κανονισμού (ΕΕ) αριθ. 648/2012 για τους σκοπούς του άρθρου 11 παράγραφος 3 του εν λόγω κανονισμού, όσον αφορά τη σχετική τρίτη χώρα·
                           
                        
                              ii)
                           
                           
                              εφαρμοστέα ημερομηνία που καθορίζεται σύμφωνα με την παράγραφο 1.
                           
                        
            4.   Η παρέκκλιση που αναφέρεται στην παράγραφο 3 εφαρμόζεται μόνον όταν οι αντισυμβαλλόμενοι σε μη κεντρικώς εκκαθαριζόμενη σύμβαση εξωχρηματιστηριακών παραγώγων πληρούν όλες τις ακόλουθες προϋποθέσεις:
      
                  α)
               
               
                  ο ένας αντισυμβαλλόμενος είναι εγκατεστημένος σε τρίτη χώρα και ο άλλος αντισυμβαλλόμενος είναι εγκατεστημένος στην Ένωση·
               
            
                  β)
               
               
                  ο αντισυμβαλλόμενος που είναι εγκατεστημένος σε τρίτη χώρα είναι είτε χρηματοοικονομικός αντισυμβαλλόμενος είτε μη χρηματοοικονομικός αντισυμβαλλόμενος·
               
            
                  γ)
               
               
                  ο αντισυμβαλλόμενος που είναι εγκατεστημένος στην Ένωση είναι ένα από τα ακόλουθα:
                  
                              i)
                           
                           
                              χρηματοοικονομικός αντισυμβαλλόμενος, μη χρηματοοικονομικός αντισυμβαλλόμενος, εταιρεία χρηματοπιστωτικών συμμετοχών, χρηματοοικονομικό ίδρυμα ή επιχείρηση παροχής επικουρικών υπηρεσιών που υπόκειται σε ενδεδειγμένες απαιτήσεις προληπτικής εποπτείας και ο αντισυμβαλλόμενος τρίτης χώρας που αναφέρεται στο στοιχείο α) είναι χρηματοοικονομικός αντισυμβαλλόμενος·
                           
                        
                              ii)
                           
                           
                              είτε χρηματοοικονομικός αντισυμβαλλόμενος είτε μη χρηματοοικονομικός αντισυμβαλλόμενος και ο αντισυμβαλλόμενος τρίτης χώρας που αναφέρεται στο στοιχείο α) είναι μη χρηματοοικονομικός αντισυμβαλλόμενος·
                           
                        
            
                  δ)
               
               
                  αμφότεροι οι αντισυμβαλλόμενοι περιλαμβάνονται στην ίδια ενοποίηση σε πλήρη βάση, σύμφωνα με το άρθρο 3 παράγραφος 3 του κανονισμού (ΕΕ) αριθ. 648/2012·
               
            
                  ε)
               
               
                  αμφότεροι οι αντισυμβαλλόμενοι υπόκεινται σε διαδικασίες ενδεδειγμένης κεντρικής αξιολόγησης κινδύνων, μέτρησης και ελέγχου·
               
            
                  στ)
               
               
                  πληρούνται οι απαιτήσεις του κεφαλαίου ΙΙΙ.».
               
            
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 4 Ιανουαρίου 2017.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Ιανουαρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 201 της 27.7.2012, σ. 1.
   
      (2)  Κατ' εξουσιοδότηση κανονισμός (ΕΕ) 2016/2251 της Επιτροπής, της 4ης Οκτωβρίου 2016, που συμπληρώνει τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλόμενους και τα αρχεία καταγραφής συναλλαγών όσον αφορά τα ρυθμιστικά τεχνικά πρότυπα για τις τεχνικές μείωσης του κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο (ΕΕ L 340 της 15.12.2016, σ. 9).